**Έκθεση της Κοινοβουλευτικής Επιτροπής Άμυνας για τους κανονισμούς «Οι περί Διαμνημονεύσεων της Εθνικής Φρουράς (Τροποποιητικοί) Κανονισμοί του 2021»**

**Παρόντες:**

Μαρίνος Σιζόπουλος, πρόεδρος Ζαχαρίας Κουλίας

 Γιώργος Κάρουλλας Παύλος Μυλωνάς

 Χάρης Γεωργιάδης Χρίστος Χρίστου

 Κώστας Κώστα Αλέκος Τρυφωνίδης

 Βαλεντίνος Φακοντής

 Η Κοινοβουλευτική Επιτροπή Άμυνας μελέτησε τους πιο πάνω κανονισμούς σε συνεδρία της, η οποία πραγματοποιήθηκε στις 20 Οκτωβρίου 2022. Στη συνεδρίαση αυτή κλήθηκαν και παρευρέθηκαν ενώπιον της επιτροπής ο Υπουργός Άμυνας, ο γενικός διευθυντής του Υπουργείου Άμυνας και ο Αρχηγός Εθνικής Φρουράς, συνοδευόμενοι από υπηρεσιακούς παράγοντες, καθώς και εκπρόσωπος της Νομικής Υπηρεσίας της Δημοκρατίας.

 Σκοπός των προτεινόμενων κανονισμών, οι οποίοι εκδίδονται δυνάμει του άρθρου 71 του περί Εθνικής Φρουράς Νόμου, είναι η τροποποίηση των περί Διαμνημονεύσεων της Εθνικής Φρουράς Κανονισμών, ώστε το απαραίτητο χρονικό διάστημα υπηρεσίας των στρατιωτικών ξένων χωρών στην Εθνική Φρουρά για την απονομή διαμνημόνευσης να μειωθεί από δεκαοκτώ (18) σε δώδεκα (12) μήνες.

 Σύμφωνα με τα στοιχεία που κατατέθηκαν στην επιτροπή από το Υπουργείο Άμυνας, η προτεινόμενη τροποποίηση κρίθηκε αναγκαία, ύστερα από τη διαπίστωση ότι αποκλείονται από την απονομή της διαμνημόνευσης οι στρατιωτικοί ξένων χωρών που υπηρετούν στην Εθνική Φρουρά των οποίων η υπηρεσία λήγει, είτε λόγω αφυπηρέτησης είτε λόγω άλλων υπηρεσιακών αναγκών, πριν από τη συμπλήρωση του εν ισχύι ελάχιστου καθορισθέντος χρονικού διαστήματος των δεκαοκτώ (18) μηνών.

 Η Κοινοβουλευτική Επιτροπή Άμυνας, αφού έλαβε υπόψη όλα όσα τέθηκαν ενώπιόν της, υιοθετεί τους σκοπούς και τις επιδιώξεις των κανονισμών και ομόφωνα εισηγείται στη Βουλή την έγκρισή τους.

1η Νοεμβρίου 2022

Αρ. Φακ.: 23.03.058.015-2021

ΟΠ/ΝΧ,ΑΓ/ΓΧ

23.03.058.015-2021-ek